CELEX: 32010D0033
Language: sk
Date: 2010-12-27 00:00:00
Title: 2011/11/EÚ: Rozhodnutie Európskej centrálnej banky z  27. decembra 2010 o zasielaní dôverných údajov na základe spoločného rámca pre registre ekonomických subjektov na štatistické účely (ECB/2010/33)

11.1.2011   
            
            
               SK
            
            
               Úradný vestník Európskej únie
            
            
               L 6/37
            
         ROZHODNUTIE EURÓPSKEJ CENTRÁLNEJ BANKY
   z 27. decembra 2010
   o zasielaní dôverných údajov na základe spoločného rámca pre registre ekonomických subjektov na štatistické účely
   (ECB/2010/33)
   (2011/11/EÚ)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky (ďalej len „štatút ESCB“), a najmä na jeho článok 5,
   so zreteľom na nariadenie Európskeho parlamentu a Rady (ES) č. 177/2008 z 20. februára 2008, ktorým sa zriaďuje spoločný rámec pre registre ekonomických subjektov na štatistické účely a zrušuje nariadenie Rady (EHS) č. 2186/93 (1), a najmä na jeho článok 12,
   so zreteľom na nariadenie Komisie (ES) č. 192/2009 z 11. marca 2009, ktorým sa vykonáva nariadenie Európskeho parlamentu a Rady (ES) č. 177/2008, ktorým sa zriaďuje spoločný rámec pre registre ekonomických subjektov na štatistické účely, pokiaľ ide o výmenu dôverných údajov medzi Komisiou (Eurostatom) a členskými štátmi (2),
   so zreteľom na nariadenie Komisie (EU) č. 1097/2010 z 26. novembra 2010, ktorým sa vykonáva nariadenie Európskeho parlamentu a Rady (ES) č. 177/2008, ktorým sa zriaďuje spoločný rámec pre registre ekonomických subjektov na štatistické účely, pokiaľ ide o výmenu dôverných údajov medzi Komisiou (Eurostatom) a centrálnymi bankami (3),
   so zreteľom na nariadenie Rady (ES) č. 2533/98 z 23. novembra 1998 o zbere štatistických informácií Európskou centrálnou bankou (4), a najmä na jeho článok 8a ods. 2, 3 a 5 a článok 8b,
   so zreteľom na príspevok Generálnej rady podľa článku 46.2 prvej zarážky štatútu ESCB,
   keďže:
   
               (1)
            
            
               Rozhodnutím (ES) č. 177/2008 sa zriaďuje nový spoločný rámec pre registre ekonomických subjektov, ktoré obsahujú údaje o nadnárodných skupinách podnikov, výlučne na štatistické účely s cieľom udržať vývoj registrov ekonomických subjektov v harmonizovanom rámci.
            
         
               (2)
            
            
               Výmena dôverných údajov medzi Komisiou a národnými centrálnymi bankami členských štátov, ktorých menou je euro (ďalej len „NCB“), a medzi Komisiou a Európskou centrálnou bankou (ECB) by mala prispievať k zabezpečovaniu kvality informácií o nadnárodných skupinách podnikov v Únii.
            
         
               (3)
            
            
               Komisia prijala nariadenie (EU) č. 1097/2010, ktorým sa vykonáva nariadenie (ES) č. 177/2008, aby sa ustanovil formát, opatrenia na zaistenie bezpečnosti a dôvernosti a postup zasielania údajov z Komisie do národných centrálnych bánk a do ECB.
            
         
               (4)
            
            
               Vzhľadom na oddelené štruktúry riadenia Európskeho systému centrálnych bánk a Európskeho štatistického systému (EŠS) je potrebné vymedziť formát, opatrenia na zaistenie bezpečnosti a dôvernosti a postupy uplatňované na údaje, ktoré ECB a národné centrálne banky dostávajú z Komisie, a na údaje, ktoré zasielajú národné centrálne banky do národných štatistických úradov alebo iných vnútroštátnych orgánov, ktoré sa zúčastňujú na EŠS, ako sa ustanovuje v nariadení Európskeho parlamentu a Rady (ES) č. 223/2009 z 11. marca 2009 o európskej štatistike a o zrušení nariadenia (ES, Euratom) č. 1101/2008 o prenose dôverných štatistických údajov Štatistickému úradu Európskych spoločenstiev, nariadenia Rady (ES) č. 322/97 o štatistike Spoločenstva a rozhodnutia Rady 89/382/EHS, Euratom o založení Výboru pre štatistické programy Európskych spoločenstiev (5).
            
         
               (5)
            
            
               Uplatňovanie ustanovení tohto rozhodnutia sa môže rozšíriť aj na centrálne banky členských štátov, ktorých menou nie je euro, a to prostredníctvom dohody medzi týmito centrálnymi bankami a ECB,
            
         PRIJALA TOTO ROZHODNUTIE:
   Článok 1
   Rozsah
   1.   Národné centrálne banky používajú tabuľku v časti B prílohy k nariadeniu (EÚ) č. 1097/2010 pri zasielaní ukazovateľov týkajúcich sa nadnárodných skupín podnikov a jednotiek, ktoré ich tvoria, národnému štatistickému úradu a iným vnútroštátnym orgánom, ktoré sa zúčastňujú na EŠS v príslušnom členskom štáte (ďalej len „člen EŠS“), v zhode s režimom dôvernosti stanoveným v nariadení (ES) č. 2533/98.
   2.   Pri zasielaní týchto ukazovateľov členovi EŠS príslušného členského štátu na účely ich vyhodnotenia, opravy, doplnenia a začlenenia medzi údaje, ktoré tento člen EŠS zasiela Komisii (Eurostatu) podľa článku 11 nariadenia (ES) č. 177/2008, sa na národné centrálne banky vzťahuje článok 3 tohto rozhodnutia.
   Článok 2
   Formát a postupy zasielania údajov
   1.   Na zasielanie údajov národnými centrálnymi bankami členom EŠS sa používa formát stanovený v prílohe.
   2.   Národné centrálne banky zasielajú členom EŠS údaje a metaúdaje v súlade s normami EŠS a v štruktúre vymedzenej v najnovšom znení príručky odporúčaní Eurostatu pre registre ekonomických subjektov, ktorú možno získať v Komisii (Eurostate).
   3.   Keď národné centrálne banky zasielajú údaje členom EŠS, dodržiavajú rovnaké názvoslovné konvencie, rovnakú štruktúru a vymedzenie polí, ako sa uvádza v nariadení (ES) č. 192/2009.
   4.   Údaje a metaúdaje, ktoré sa zasielajú podľa tohto rozhodnutia, sa vymieňajú v elektronickej podobe.
   5.   Údaje a metaúdaje, ktoré sa zasielajú podľa tohto rozhodnutia, sa zasielajú prostredníctvom bezpečného média používaného na zasielanie dôverných údajov alebo prostredníctvom bezpečného diaľkového prístupu.
   Článok 3
   Opatrenia na zaistenie bezpečnosti a dôvernosti
   1.   ECB a národné centrálne banky uchovávajú údaje, ktoré získali od Komisie (Eurostatu) podľa nariadenia (ES) č. 177/2008 a nariadenia (EÚ) č. 1097/2010, a ktoré sú označené za dôverné, v bezpečnom priestore s obmedzeným a kontrolovaným prístupom.
   2.   Údaje, ktoré ECB a národné centrálne banky prijímajú od Komisie (Eurostatu), sa používajú výlučne na štatistické účely.
   3.   ECB a národné centrálne banky zabezpečujú, aby sa informácie o prijatých opatreniach na zaistenie bezpečnosti zahrnuli do výročnej správy o ochrane dôvernosti alebo aby sa Komisia (Eurostat) a príslušné vnútroštátne orgány informovali iným spôsobom.
   Článok 4
   Záverečné ustanovenie
   Toto usmernenie nadobúda účinnosť 1. januára 2011.
   
      Vo Frankfurte nad Mohanom 27. decembra 2010
      
         
            prezident ECB
         
         Jean-Claude TRICHET
      
   
   
      (1)  Ú. v. EÚ L 61, 5.3.2008, s. 6.
   
      (2)  Ú. v. EÚ L 67, 12.3.2009, s. 14.
   
      (3)  Ú. v. EÚ L 312, 27.11.2010, s. 1.
   
      (4)  Ú. v. ES L 318, 27.11.1998, s. 8.
   
      (5)  Ú. v. EÚ L 87, 31.3.2009, s. 164.
   
      PRÍLOHA
      
         ŠTRUKTÚRA A FORMÁT ZASIELANIA ÚDAJOV
      
      Nasledujúce súbory údajov, ktoré obsahujú dôverné informácie, sa zahŕňajú do procesu riadenia kvality údajov v registri Únie pre nadnárodné skupiny podnikov a jednotky, ktoré ich tvoria (ďalej len „register EuroGroups“):
      
                  —
               
               
                  súbor údajov s výsledkami procesu prepájania,
               
            
                  —
               
               
                  súbory údajov s informáciami o právnych jednotkách,
               
            
                  —
               
               
                  súbory údajov s informáciami o kontrole a vlastníctve jednotiek,
               
            
                  —
               
               
                  súbory údajov s informáciami o podnikoch,
               
            
                  —
               
               
                  súbory údajov s informáciami o globálnych skupinách podnikov,
               
            
                  —
               
               
                  súbory údajov s informáciami o neúplných skupinách podnikov.
               
            Súbor údajov s výsledkami o neúplných a globálnych skupinách podnikov sa vygeneruje na konci každého cyklu riadenia kvality údajov v registri EuroGroups.
      Formát súborov údajov sa ustanovuje v časti A prílohy k nariadeniu (ES) č. 192/2009.
      Na zlepšenie kvality informácií o nadnárodných skupinách podnikov v Únii národné centrálne banky zasielajú členovi EŠS príslušného členského štátu súbory údajov s opravenými a úplnými informáciami vrátane označenia dôvernosti. Podľa časti A prílohy k nariadeniu (EÚ) č. 1097/2010 príslušný vnútroštátny orgán posudzuje opravy, doplnenia a označenie dôvernosti, ktoré prijal od národným centrálnych bánk, a podľa potreby ich začlení do údajov, ktoré zasiela Komisii (Eurostatu) podľa článku 11 nariadenia (ES) č. 177/2008.